Hvers vegna virðist stefna norðurljósa ávallt vera svipuð ? Af spurningunni er ekki ljóst hvort átt er við stefnu " norðuljósageislanna " , það er að segja lóðrétta stefnu , eða stefnu norðurljósaslæðunnar í heild sinni og verður því báðum spurningunum svarað . Eins og flestir hafa séð mynda norðurljósin stundum eins konar tjöld á himninum sem bærast til og frá . Þetta á þó bara við hluta norðurljósa . Tjöldin eru oft mynduð af mörgum " geislum " sem virðast teygja sig langt upp í himininn . Ástæðan fyrir þessum geislum er eftirfarandi : Rafeindir og rótendir lenda í árekstrum í efri lofthjúpnum og örva þannig útgeislun ljóssins sem við sjáum , samanber svar Aðalbjarnar Þórólfssonar og Ögmundar Jónssonar við spurningunni Af hverju stafa norður - og suðurljósin ? Eindirnar fylgja segullínum jarðarinnar á leið sinni til eða frá jörðinni . Rafeindirnar og róteindirnar geta örvað útgeislunina í mismunandi hæð á braut sinni ( yfirleitt milli 100 og 250 km ) og því sjáum við þessa " geisla " í stefnu segullínanna . Segullínur þessar eru næstum lóðréttar á norð - og suðlægum slóðum og því eru " geislanir " nær lóðréttir líka . Norðurljósaslæðan í heild sinni hefur ákveðna meðalstefnu . Eins og greint var frá í fyrrnefndu svari mynda norðurljósin kraga utan um segul-norðurpólinn . Kraginn er þó svo stór að erfitt er að sjá sveigju á honum og því er meðalstefna norðurljósaslæðunnar í segul-austur og -vestur . Það getur hins vegar oft verið erfitt að greina þessa stefnu , þar sem norðurljósin geta verið mjög flókin og óregluleg á smásæjum kvarða . Þau eru oft mjög iðukennd , en þegar frekar kyrrstæðar og beinar slæður eru sýnilegar , þá sést meðalstefna norðurljósanna nokkuð vel . Á Íslandi er til dæmis oft auðvelt að greina þessa stefnu .